google/wiki40b huggingface dataset:
Saulė Gedrimaitė

Biografija

Baigė Palangos 2 vidurinę mokyklą. Mokydamasi baigiamojoje mokyklos klasėje, laimėjo LRT diktorių konkursą. 1989–1994 m. Vilniaus universiteto Komunikacijos fakulteto Žurnalistikos institute įgijo žurnalistės specialybę.
1999 m. baigė kvalifikacinius kursus (vedė BBC televizijos žurnalistai). 2006 m. vokiečių televizijos Deutsche Welle kursai informacinių laidų žurnalistams. 2008 m. Europos Parlamento rengiami kursai parlamentinių TV ir Web redaktoriams, ryšių su visuomene specialistams (Briuselis, Belgija).
1988–1993 m. LRT radijo diktorė, 1993–2001 m. Lietuvos televizijos (LTV) diktorė, 2001–2007 m. LRT/LTV Žinių tarnybos žurnalistė, „Panoramos“ žurnalistė, informacinės laidos „Vakaro žinios“ vedėja, LTV2 informacinės laidos „Vilniaus žinios“ vedėja. 2007 m. TV3 politinių aktualijų laidos „Seimas – tiesiogiai“ redaktorė ir vedėja. 2008–2009 m. BTV laidos „Seimas – tiesiogiai“ redaktorė ir vedėja.

Darbas

Nuo 2009 m. iki šiol informacinės apžvalginės TV laidos „Seimo savaitė“ redaktorė ir vedėja (rodoma TV kanalu ,,Seimas -tiesiogiai'', taip pat interneto svetainėje www.lrs.lt), nuo 2007 m. iki šiol Seimo Informacijos ir komunikacijos departamento, Spaudos biuro redaktorė.
Nuo 2007 m. rengia projektus, susijusius su visuomenės informavimu apie Seime priimamus įstatymus. Rengia televizijos, interneto projektus, kuriais siekiama išsamiai supažindinti su įstatymų leidyba, galimybe visuomenei dalyvauti teisės aktų svarstymuose, parlamente vykstančius renginius.

Kūryba

2009 m., 2010 m. informaciniai-pažintiniai filmai „Lietuvos Respublikos Seimas“; speciali TV laida apie Europos saugumo ir bendradarbiavimo organizacijos (ESBO) sesiją Vilniuje, Seimo rūmuose. 2011 m. video pasakojimas Baltijos Asamblėjos 20-mečiui iš Talino. 2010 m., 2011 m. specialios TV diskusijų laidos („Seimas – tiesiogiai“. Diskusijos“), skirtos valstybės biudžeto projektui aptarti.
10 reportažų ciklas Lietuvos televizijos laidai „Labas rytas“ iš Prancūzijos (Provanso) apie Prancūzijos mokslo, verslo, kultūros pasiekimus, aplinkosaugą, statybą; 5 reportažų ciklas iš muzikos mugės Kanuose; 7 reportažų ciklas apie lietuvius Sankt Peterburge (LTV „Panorama“); 5 reportažų ciklas apie Estijos kultūrą, mokslą, verslą (LTV laida EksprESas LT); Lietuvos Radijuje vedė informacines, pažintines, muzikines laidas. Dalyvavo LRT šventiniuose, proginiuose projektuose, rengė, įgarsino TV laidų anonsus, kūrė reportažus kultūros, švietimo, mokslo, verslo, socialinėmis ir politikos temomis. Rengė tiesiogines televizijos transliacijas rinkimų į Seimą ir Savivaldybių tarybas metu.
Jenson Button

Karjera

Sulaukęs 8 metų Jensonas Buttonas pradėjo treniruotis kartingais, kur pasiekė puikių rezultatų. 1991 m. laimėjo Britanijos kartingų čempiono titulą jaunių grupėje, iškovodamas pergales visuose 34-iuose etapuose. 1997 tapo jauniausiu lenktynininku Europos autosporto serijoje Super A, po metų tapo Formulė Ford Britanijos čempionu. 1999 dalyvavo Didžiosios Britanijos Formulės 3 čempionate, kur laimėjo dvejas lenktynes ir pagal surinktus taškus iškovojo trečiąją vietą pilotų įskaitoje.

Formulės 1 karjera

Formulės 1 karjerą pradėjo Williams komandoje 2000 metais. Tuo metu buvo vienas jauniausių pilotų per visą šio sporto istoriją. 2001 metais perėjo į Benetton ekipą, o 2002-aisiais šiai pakeitus pavadinimą i Renault, atstovavo komandai kartu su italu Jarno Trulliu. 2003 metais jam nebeliko vietos Renault komandoje, tad Jensonas perėjo į BAR ekipą. 2004 m. BAR parengė konkurencingą bolidą ir Jensonas galutinėje įskaitoje užėmė 3-iąją vietą, atsilikęs tik nuo tais metais nenugalimų Ferrari pilotų. 2006 metais BAR ekipa buvo pervadinta į Honda. Sezonas prasidėjo neįspūdingai, bet Jensonas galų gale šventė pirmąją pergalę Hungaroringo trasoje, lenktynėms vykstant permainingu oru. Šis sezonas su Honda buvo geriausias šios ekipos istorijoje. Britas 23 kartus pabuvęs ant podiumo, kelis kartus finišavęs taškų zonoje sezoną baigė 6 vietoje su 56 taškais.
2007 m. sezonas buvo dar prastesnis, taškuose Buttonas finišavo vos tris kartus (geriausia vieta Kinijoje užimta 5). Galutinėje įskaitoje britas liko 15-tas su 6 taškais.
2008 m. buvo patys prasčiausi Honda ekipos istorijoje. Jensonas Buttonas vos vieną kartą finišavo taškuose – Ispanijoje užimdamas 6 vietą. Su 3 taškais britas liko 18-tas galutinėje įskaitoje.
Po 2008 m. sezono Honda ekipa susidūrė su rimtais finansiniais sunkumais ir nutarė pasitraukti iš Formulės 1. Likus mažiau nei mėnesiui iki naujojo sezono pradžios ekipą išgelbėjo buvęs jos vadovas Rossas Brawnas, kuris perpirko ekipą iš japonų ir ją pervadino į Brawn GP. Tad Jensonas Buttonas išsaugojo viltis lenktyniauti Formulėje 1.
2009 m. sezoną Jensonas Buttonas Brawn GP komandoje pradėjo puikiai. Australijos GP kvalifikacijoje užėmė pole poziciją, o lenktynėse pelnė pergalę. Po savaitės vėl iškovojęs Pole poziciją Sepango trasoje, Jensonas iškovojo antrą pergalę iš eilės Malaizijos Grand Prix, kuris buvo sustabdytas dėl smarkaus lietaus. Kinijoje finišavęs trečias, Buttonas nugalėjo Bahreine, Ispanijoje, Monake ir Turkijoje. Priešpaskutiniame etape Brazilijoje, kur užėmė 5 vietą, užsitikrino čempiono titulą.
2009 m. lapkričio 18 d. J.Button pranešė pereinantis į McLaren komandą, su kuria pasirašė kontraktą trejiems metams. Su ja 2010 m. sezone užėmė 5 vietą.
Henrikas Rimkus

Biografija

Kultūros paveldo inspekcijos vyr. inspektorius. 2000–2004 m. Seimo nario Juliaus Sabatausko padėjėjas – sekretorius. Alytaus rajono savivaldybės Kultūros centro vyriausiasis etnografas.
1992 m. Lietuvos socialdemokratų partijos Alytaus skyriaus narys, 2003–2004 m. atsakingasis sekretorius.
Lietuvos Persitvarkymo Sąjūdžio Alytaus istorinės grupės, surinkusios rezistencijos archyvinių dokumentų kolekciją, narys. Su kolegomis surinko vieną didžiausių šalies rezistencijos istorijos archyvą, kurio pagrindu Alytuje įkurtas Tautos laisvės kovų muziejus. Kartu su Vytautu Ledu išleido knygą „Sušaudytos dainos“. Leidinys, į kurį sudėtos tremtinių dainos ir poezija, buvo pirmas toks Lietuvoje. Jo autoriai 1991 m. apdovanoti Alytaus miesto savivaldybės Kultūros premija. Parengė „Lietuvos partizanų Dainavos apygardos kroniką 1944–1954 m.“ Dirbdamas Kultūros paveldo inspekcijoje, dalyvavo perlaidojant ar iškasant ne vieno rezistento palaikus. 1992 m. buvo pakviestas tvarkyti perimtą buvusio LTSR KGB archyvo fondų.
Dirbdamas Alytaus rajono savivaldybės Kultūros centre, surinko ir parengė duomenų bazę apie rajono klubines įstaigas, jų darbuotojus, rajono meno saviveiklos kolektyvus. Pasirodė jo leidinys „Sprigtas: seniausias, geriausias, vienintelis“. Paskutinis darbas – vaizdo juosta „Raižių totoriai“. Daugiau, kaip 300 straipsnių Alytaus ir respublikinėje spaudoje autorius.
Mosulas

Istorija

Mosulas, anksčiau vadintas Ninevija, buvo galingos Asirijos imperijos centras.
Biblija teigia, kad Ninevę įkūrė Kušo sūnus Nimrodas.
850 m. pr. m. e. Asirijos karalius Ašurnasirpalas II pasirinko Nimrudą, miestą 30 km nuo Ninevės, nauja sostine. Apie 700 m. pr. m. e. karalius Senacheribas padarė Ninevę sostine. Kuyunjik kalva Mosule buvo jo rūmai, kur Senacheribo anūkas Ašurbanipalas įkūrė Ašurbanipalo biblioteką.
Adutiškio seniūnija

Ūkis

Verslas seniūnijoje: žemės ir miškų ūkis, trikotažo pramonė, gyventojų aptarnavimas.
Europos Sąjungos jaunųjų mokslininkų konkursas

Europos Sąjungos jaunųjų mokslininkų konkursas (angl. European Union Contest for Young Scientists) – nuo 1988 metų kasmet rengiamas tarptautinis Europos Sąjungos šalių jaunųjų mokslininkų konkursas. Lietuva į šį konkursą pakviesta 1992 m. kartu su Baltarusija, Bulgarija, Estija, Gruzija, Latvija, Lenkija, Rusija, Slovakija, Slovėnija, Turkija ir Ukraina. Nacionalinį konkursą Lietuvoje organizuoja Lietuvos Respublikos Švietimo ir mokslo ministerija, Lietuvos jaunųjų gamtininkų centras (LJGC), Lietuvos mokinių informavimo ir techninės kūrybos centras (LMITKC) ir apskričių viršininkų administracijos švietimo padaliniai.

Konkurso eiga

Konkursas Lietuvoje organizuojamas trimis etapais: pirmasis – atrankinis apskrityse, antrasis – žodiniai pranešimai LJGC ir Lietuvos mokinių informavimo ir techninės kūrybos centras, baigiamasis – stendiniai pranešimai.

Pirmasis etapas

Pirmąjį konkurso etapą organizuoja ir rezultatus Švietimo ir mokslo ministerijai teikia apskričių viršininkų administracijų švietimo padaliniai iki kiekvienų metų vasario 15 d. Darbai vertinami pagal konkurso dalyvių pateiktą darbo aprašo santrauką.

Antrasis etapas

Antrąjį konkurso etapą organizuoja Lietuvos jaunųjų gamtininkų centras ir LMITKC. Paraiška dalyvauti ir darbo santrauka iki vasario 20 d. registruojama konkurso tinklalapyje. Antrajame etape LJGC pristatomi aplinkos, biomedicinos, Žemės, humanitarinių ir socialinių mokslų darbai, o Lietuvos mokinių informavimo ir techninės kūrybos centras pristatomi astronomijos, chemijos, fizikos, kompiuterijos ir inžinerijos mokslų darbai.

Trečiasis etapas

Baigiamąjį konkurso etapą Lietuvoje organizuoja Lietuvos jaunųjų gamtininkų centras ir Lietuvos mokinių informavimo ir techninės kūrybos centras trečiąją balandžio mėnesio savaitę. Darbai pristatomi stendiniais pranešimais. Baigiamojo konkurso etapo metu ekspertų komisija atrenka kandidatus atstovauti Lietuvai Europos Sąjungos jaunųjų mokslininkų konkurse. Kandidatai turi sugebėti pristatyti savo darbą ir diskutuoti anglų kalba.

Dalyviai

Konkurse gali dalyvauti 14–20 metų Lietuvos mokyklų moksleiviai. Konkursui teikiamo darbo autoriai gali būti ne daugiau kaip du mokiniai (konkurso dalyvis gali būti tik vieno konkursui teikiamo darbo autorius).

Vertinimo komisija

Darbus pirmajame konkurso etape vertina apskričių švietimo padalinių sudaryta komisija. Darbus antrajame konkurso etape vertina atitinkamų mokslo krypčių ekspertų komisijos, sudarytos LJGC ir LMITKC direktorių įsakymais. Kiekvienai sekcijai skiriami 3 vertinimo komisijos nariai. Baigiamajame konkurso etape darbus vertina įvairių mokslo sričių ekspertų komisija, patvirtinta Lietuvos Respublikos švietimo ir mokslo ministro įsakymu. Vertinimo komisijos pirmininkas - dr. Vladas Vansevičius, Vilniaus universitetas Fizikos instituto vyriausiasis mokslo darbuotojas.
Juotiškės

Istorija

1657 m. kaimas minimas Alantos metrikų knygoje.
Džumgalo kalnagūbris

Džumgalo kalnagūbris arba Džumgaltau (kirg. Жумгал кырка тоосу, Жумгал тоо) – Tianšanio kalnagūbris, besidriekiantis šiaurės Kirgizijoje, Naryno srityje. Ilgis apie 100 km, plotis iki 15 km. Aukštis siekia 3948 m. Sudarytas iš tufinio smiltainio, klinties ir žėručio skalūnų, granito. Būdingas aukštikalnių reljefas.
Šlaituose auga pievos, kadagynai, pievinės stepės, vietomis spygliuočių miškai.
JT Generalinės Asamblėjos rezoliucija 68/262

JT Generalinės Asamblėjos rezoliucija 68/262 buvo priimta 2014 m. kovo 27 d. 68-os Generalinės Asamblėjos metu. Rezoliucija buvo 2014 m. Krymo krizės įvykių atsakas. Rezoliucija patvirtino, kad Krymo referendumas yra nelegitimus ir jo teritorijos prijungimas prie Rusijos yra neteisėtas.
Ši rezoliucija buvo priimta po to, kai 100 narių balsavo už, 11 – prieš, dar 58 susilaikė.
Rezoliuciją paruošė ir pristatė Kanada, Kosta Rika, Vokietija, Lietuva ir Ukraina. Rezoliucija buvo priimta po to, kai Jungtinių Tautų Saugumo Taryba septynis kartus nesėkmingai bandė priimti savo sprendimus, kiekvieną kartą sulaukdama Rusijos veto.
Egipto transportas

Egipto transportą reguliuoja Transporto ministerija ir kitos valstybinės institucijos. Pagrindinė Egipto infrastruktūra yra Kaire ir gyvenvietėse palei Nilą.

Oro susisiekimas

Šalia tarptautinių oro linijų Egipte yra ir vietiniai reisai, pagrindiniu oro susisiekimo centru yra Kairo oro uostas. 2003 m. vietinėmis ir tarptautinėmis linijomis pervežti 4,2 mln. keleivių. 2004 m. Egipte buvo apie 87 oro uostai. 2005 m. 72 oro uostai turėjo grįstus pakilimo takus, taip pat buvo 2 heliportai.

Automobilių transportas

Per Egiptą automobilių keliai jungia Afriką ir Aziją. Kaire prasideda du Transafrikos kelių tinklo keliai. Automobilių kelių tinklas atitinka Egipto topografiją, t. y. keliai eina palei Nilą, siauru ruožu palei Viduržemio jūros pakrantę, išsišakoja į sudėtingą sistemą Nilo deltoje.
Visus stambius Nilo deltos miestus tarpusavyje jungia autobusų linijos. Alternatyva autobusams yra tarp vietinių gyventojų populiarūs maršrutiniai taksi.
Egipte vienas aukščiausių mirčių dėl autotransporto avarijų rodiklis pasaulyje. Keliai tarp miestų paprastai yra geros techninės būklės, tačiau tarp pavojingų faktorių keliuose, ypač tamsiuoju paros metu, yra skiriamųjų juostų nebuvimas, palaidi naminiai gyvūnai ir transporto priemonės, važiuojančios su netvarkingais žibintais ir atšvaitais. Kai kuriais keliais, ypač Sinajuje ir šalies pietvakariuose, užsieniečiams naudotis draudžiama.

Vamzdynai transportas

Naftotiekiai – 666 km; Naftos produktų vamzdynai - 596 km; dujotiekiai - 460 km.
Rita Dambrauskaitė

Biografija

1980 m. baigė Ukmergės rajono Leonpolio pradinę mokyklą, 1988 m. Ukmergės 2-ąją vidurinę mokyklą, 1997 m. – Vilniaus universiteto Teisės fakultetą, įgijo teisininko kvalifikaciją.
Nuo 1990 m. spalio iki 1999 m. kovo Ukmergės rajono notarų kontoros sekretorė, konsultantė, inspektorė, nuo 1993 m. kovo Panevėžio miesto apylinkės teismo kandidatė į apylinkės teismo teisėjus (praktikantė), nuo 2000 m. balandžio Panevėžio m. apylinkės teismo teisėja, nuo 2007 m. liepos teismo pirmininko pavaduotoja, nuo 2010 m. birželio teismo pirmininkė.
Moka lietuvių, anglų kalbas.
Riuo

Riuo - vienas iš septynių šogio titulų. Seniau vadinosi „9-dan lyga“, paskui „10-dan lyga“. Pavadinimą Riuo įgavo 1998 m.
Kartu su Meidžin yra laikomas prestižiškiausias šogio turnyras. Dabartinis čempionas - Akira Vatanabe.
Gintaras Ažubalis

Biografija

1987 m. baigė Krasnojarsko oro gynybos karo akademiją. 2000 m. baigė Bundesvero generalinio štabo akademiją Hamburge.
1987–1991 m. TSRS karinės oro gynybos pajėgų Severomorsko (Rusija) brigados būrio vadas ir bataliono kovinio valdymo karininkas. 1992–1994 m. Lietuvos kariuomenės motorizuotosios pėstininkų brigados „Geležinis vilkas“ operacinio skyriaus karininkas. 1996–1999 m. Štabo bataliono vadas. 2000–2002 m. motorizuotosios pėstininkų brigados „Žemaitija“ štabo viršininkas. 2001 m. pulkininkas leitenantas. 2002–2006 m. Gynybos štabo pavaduotojas žvalgybai. 2005 m. lapkričio – 2006 m. gegužės mėn. dalyvavo tarptautinėje saugumo rėmimo pajėgų operacijoje Afganistane, Goro provincijos atkūrimo grupės vadas. Nuo 2006 m. pulkininkas, Gynybos štabo viršininko pavaduotojas žvalgybai. Nuo 2008 m. rugpjūčio mėn. Lietuvos karinio atstovo prie NATO pavaduotojas.
Sveika šeima

Sveika šeima – sveikatos apsaugos žurnalas, ėjęs 1936–1940 m. Kaune.

Istorija

Leido Lietuvos akušerių draugija. Išėjo 5 numeriai.
Redagavo Kazys Grinius, Dominika Kesiūnaitė.
Vilkaviškio rajono savivaldybės taryba 2011–2015 m.

Vilkaviškio rajono savivaldybės taryba – Lietuvos Respublikos Vilkaviškio rajono savivaldybės atstovaujamoji institucija, išrinkta ketveriems metams savivaldybių rinkimuose, vykusiuose 2011 m. vasario 27 d. 1994 m. liepos 7 d. Lietuvos Respublikos savivaldybių tarybų rinkimų įstatymo Nr. I-532 2010 m. liepos 20 d. redakcijos nustatyta tvarka daugiamandatėje rinkimų apygardoje, remiantis visuotine ir lygia rinkimų teise, slaptu balsavimu proporcine rinkimų sistema, pagal Lietuvos Respublikoje registruotų politinių partijų pateiktus kandidatų sąrašus bei iš išsikėlusių kandidatų, jeigu jų išsikėlimą parašais parėmė ne mažiau kaip dešimt procentų skaičiuojant vienam savivaldybės tarybos nario mandatui, bet ne mažiau kaip 100 tos savivaldybės rinkėjų.

Veikla

Pirmasis savivaldybės tarybos posėdis įvyko 2011 m. balandžio 8 d. Vilkaviškio rajono savivaldybės meru 13 balsų išrinktas Algimantas Antanas Greimas, LSDP daugumos kandidatas Algirdas Neiberka gavo 12 balsų. Mero pavaduotoju paskirtas Algirdas Bagušinskas.
Tulsidasas

Tulsidasas (hindi गोस्वामी तुलसीदास  = Gosvāmī Tulsīdās, 1543–1623 m.) – viduramžių Indijos poetas–mistikas, filosofas, 20 knygų autorius. Žinomiausia jo poema pavadinta „Ramčaritmanas“, parašyta hindi kalbos, avadhi dialektu – tai yra Ramajanos epo adaptacija.
Knygoje pasakojama apie Ramą, indų epų herojų, jo pergalę prieš Lankos karalių Ravaną. Tulsidasas taip parašė penkis ilgesnius ir trumpesnius kūrinius apie Ramą.
Gečaičiai (Kelmė)

Pavadinimo kilmė

Kaimo vardas kilęs nuo asmenvardžio Gečas, pridedant priesagą -aičiai, reiškiančią Gečo vaikus, vaikaičius ar apskritai palikuonis.
Hačiodžis

Simboliai

Oficiali miesto gėlė – auksuotoji leleija, medis – dviskiautis ginkmedis, paukštis – mėlynbaltė musinukė.
Druskininkų I pasaulinio karo karių kapinės

Kapinės

Kapinės yra upės pakrantėje, miške. Teritorija stačiakampio plano, pailga rytų – vakarų kryptimi. Jos vakarinėje dalyje auga ąžuolas, o rytiniame pakraštyje įrengtas suolas. Centrinėje dalyje išbetonuotas stačiakampis postamentas, kurio viršutinėje plokštumoje yra reljefinis kryžius ir užrašas lenkų kalba: „S P / MODLCIE SIE ZA NAMI“, o po juo – data: „1914 / 1918“.
Už postamento, į vakarus nuo jo stūkso iš metalinių vamzdžių padarytas monumentalus kryžius. Jo stiebo nugarinėje pusėje yra įrašas: „Zr. IV/X. // r. 1933“.
Į pietus ir rytus nuo postamento yra 6 betoniniai antkapiai, žymintys kapus.
Teritorijos plotas – 0,02 ha.
1,8 km į pietryčius yra Sovietų armijos karių kapinės.

Istorija

Šioje vietoje palaidoti Rusijos imperijos kariuomenės kariai, žuvę 1915 m. kaizerinės Vokietijos kariuomenei užimant prie Nemuno įrengtas rusų gynybines pozicijas.
Manoma, kad žuvusieji kariai į carinės Rusijos kariuomenę Pirmojo pasaulinio karo pradžioje buvo mobilizuoti iš Rusijai priklausančių vakarinių gubernijų ir Lenkijos Kongreso karalystės.
1933 m. kapinės buvo sutvarkytos, įrengtas betoninis postamentas su memorialiniu užrašu per Pirmąjį pasaulinį karą 1914–1918 m. žuvusiems kariams atminti, pastatytas metalinis kryžius.
Gužė

Gužė lietuvių mitologijoje - keliautojų dievybė. Dievybės lytis nežinoma. Gužę mini P. Ruigys ir J. Brodovskis. Vardas kildinamas nuo žodžių „čiuožti“, „čiužė“. Dievybė artima kitiems kelionę globojantiems dievams, pvz., Keliukui.
Bezdonių seniūnija

Gamta

Didžiuma seniūnijos yra Neries-Žeimenos žemumoje, vakaruose siekia Neries upę. Būdingi banguoti ir lygūs kraštovaizdžiai. Beveik visą seniūniją dengia Lavoriškių-Nemenčinės miškai. Prateka Neries baseino upės (didžiausia – Bezdonė). Telkšo smulkūs Lydekinio, Šeškučių ežerai, sudaryti Arvydų, Bezdonių žuvininkystės tvenkiniai, gausu pelkių (Šeškučių, Arvydų, Bebrų, Suktiškių, Giraičių).
Žiežmarių dvaras

Istorija

Minimas XIV a. kaip Lietuvos didžiojo kunigaikščio dvaras. XVII a. pradžioje jį valdė Radvilos. 1627 metais Ona Stavickytė Mlečko Onai Stavickytei Bilevičienei Gorodenskajai testamentu užrašė Žiežmarių dvarą. 1841 m. miestelį ir dvarą nusipirko grafas Benediktas Tiškevičius, 1857–1858 m. pastatydinęs dvaro rūmus. Pagal C. Anikinio projektus taip pat pastatytas dvaro malūnas, įveistas parkas, iškastas kanalas, kūdros, įrengti tvenkiniai, sustiprinti pylimai.
Vyras, garbė, kerštas

Turinys

Ispanas seržantas Chosė įsimyli paslaptingą čigonę Karmen, kurią priverstas suimti dėl sukeltų muštynių. Mergina paprašo jo neuždėti jai antrankių, kad nepatirtų gėdos prieš artimuosius, tačiau, nutaikiusi progą, pasprunka. Už tai Chosė pats įkalinamas, o vėliau paleidžiamas ir netenka laipsnio. Vėl susitikęs Karmen, jis nesugeba jai atsispirti ir tampa gaujos, kuriai vadovauja šios vyras Garsija, nariu. Iš meilės seržantas priverstas paminti savo principus, tačiau Karmen tik naudojasi patikliu įsimylėjėliu, šiuo manipuliuodama ir siekdama savo tikslų...
Standartinis modelis

Standartinis modelis – teorija, aprašanti stipriąją, silpnąją ir elektromagnetinę sąveikas bei fundamentaliąsias daleles, iš kurių sudaryta materija. Tai kvantinė lauko teorija, kuri remiasi kvantine mechanika ir specialiąja reliatyvumo teorija. Šiuo metu visi eksperimentai patvirtina, kad Standartinis modelis teisingas.
Kazimieras Rževuskis

Biografija

Lenkijos magnatų Rževuskių giminės atstovas, herbo „Kšivda“ savininkas. Palenkės ir Podolės vaivados Mykolo Juozapo Rževuskio (1699–1769) jaunesnysis sūnus nuo antros santuokos su Pranciška Cetneryte.
1774–1792 metais Kazimieras Rževuskis užėmė Karūnos lauko raštininko pareigybę. 1776 metais buvo konfederacijos narys vadovaujant seimo maršalkai Adžejui Mokronovskiui. Tais pačiais metais buvo išrinktas pasiuntiniu į seimą nuo Chelmo žemės. Taip pat buvo Židačiovo, Užeduvsko ir Terebovalsko seniūnas. 1782–1784 metais – Rastovios Tarybos narys. 1790 metais gavo generolo-leitenanto laipsnį.
Buvo išrinktas pasiuntiniu (deputatu) nuo Podolės vaivadijos į Ketverių metų seimą (1788–1792), 1792 metais buvo paskirtas Karūnos 5-to pėstininkų pulko vadu. 1817 metais buvo išrinktas Haličo seimo komisaru.
Gyvenimo pabaigoje, 1819 m. balandžio 21 d., gavo Austrijos imperijos grafo titulą.
Šv. Stanislovo (1775) ir Baltojo erelio ordinų kavalierius.
Klara Rokomor

Ankstyvieji metai

Klara Reisenberg gimė Vilniaus mieste, tuometinėje Vilniaus gubernijoje (Rusijos imperijoje). Klara buvo neeilinių gebėjimų vaikas, būdama penkerių metų dėka savo talento groti smuiku buvo priimta į Sankt Peterburgo konservatoriją. Net iki šios dienos Klara išliko jauniausia priimta mokine minėtoje institucijoje. Jos mokytojas konservatorijoje buvo virtuozas Leopoldas Aueris. Deja, dėl iškilusių sveikatos problemų paauglystėje, kurias lėmė prasta mityba vaikystėje, jai teko atsisakyti smuiko pamokų. Tačiau tai paskatino ją atrasti tik 1919 m. išrastą pirmąjį elektroninį muzikos instrumentą – tereminą (angl. theremin, kitaip dar theramin, thereminvox, aetherphone). Reisenbergų šeima bėgo nuo Spalio revoliucijos padarinių ir Klara 1921 m. pabaigoje atvyko į Jungtines Amerikos Valstijas, kur prasidėjo jos, kaip muzikantės, karjera.

Karjera

Klara Rockmore atliko keletą pasirodymų su orkestru Niujorke ir Filadelfijoje bei gastroliavo su muzikos atlikėju Paul Robeson. Pirmąjį savo komercinį įrašą, pavadinimu The Art of the Theremin, ji išleido gana vėlai – tik 1977 m. būdama 66-erių metų. Šio albumo prodiuseris buvo Robert Moog iš įrašų kompanijos „RCA“, 1964 m. pristatęs pirmąjį sintezatorių. Prie debiutinio albumo kūrimo prisidėjo ir Klaros sesuo, žymi pianistė Nadia Reisenberg. Praėjus aštuoneriems metams po Klaros mirties, 2006 m. buvo išleistas antrasis jos kūrybos albumas pavadinimu „Clara Rockmore’s Lost Theremin Album“.
Absoliuti klausa ir klasikinės muzikos pagrindai Klarai suteikė pranašumą prieš daugelį kitų to laikmečio teremino atlikėjų. Klara Rockmore pastebėjo keletą trūkumų pradiniame teremino instrumente ir tuo prisidėjo prie šio išradimo tobulinimo. Klarą Rockmore ir Levą Tereminą siejo artimi santykiai, todėl ji galėjo įtakoti instrumento projektavimą ir raidą: pavyzdžiui, sumažintas instrumento profilis, dėl to atlikėjas tapo labiau matomas auditorijai, taip pat padidintas instrumento diapazonas nuo trijų iki penkių oktavų.

Asmeninis gyvenimas

Nors Levas Tereminas buvo keletą kartų pasipiršęs Klarai, ji 1933 m. susituokė su advokatu Robert Rockmore. Ši pavardė ir tapo Klaros sceniniu vardu.
Klara mirė 1998 m. gegužės 10 d., sulaukusi 87-erių metų.

Populiarioji kultūra

Airijos electropop muzikos grupės „The Garland Cult“ 2007 m. albume „Protect Yourself from Hollywood“ yra daina, skirta Klarai.
2014 m. rašytojas Sean Michaels išleido romaną pavadinimu „Us Conductors“, kuriame pasakojami išgalvoti santykiai tarp Rockmore ir Levo Teremino.
2016 m. kovo 9 d., minint 105-ąjį Klaros gimtadienį, „Google“ interaktyvus logotipas pagrindiniame puslapyje buvo paskirtas jai.